**FM i golf 11. juni 2023, Fredericia Golfklub**

Redaktør: Britta Jensen

Sommeren var kommet til Danmark, og nogle ville nok tænke, at det måske ville være for varmt at gå 18 huller på en golfbane på en god søndag.

Det gjaldt dog ikke de 16 spillere, som havde tilmeldt sig, og heldigvis var der en let blæst over banerne den dag, så vejret viste sig at være perfekt.

Mødetid var kl. 9.30, hvor Hanne bød velkommen, og holdene blev fordelt. Der var tilmeldt 16 deltagere, 5 damer og 11 herrer. Det er et par stykker mere end sidste år, så vi kan håbe, denne fremgang fortsætter.

De tilmeldte spillere kom fra følgende foreninger: Sorø, Randers, Fredericia og Aabenraa.

Kl. 10.00 lagde første hold ud bestående af Hanne, Niels Erik, Tommy og Martin. Hold 2:Uffe, Morten, Lars og Nicklas startede 7 min. senere.

Herefter fulgte hold 3: Lillian, Birthe, Kaj og Svend Erik kl. 10.15 og endelig det sidste hold 4 kl. 10.22: Kirsten, Anne Marie, Frank og Allan.

Der var god hygge undervejs og også tid til en lille ”forfriskning”.

Dagens højdepunkt og overraskelse var nok, da Tommy lavede en hole-in-one på hul 4. Godt gået Tommy.

Efter stævnet var der hygge med spisning i Golfklubbens Café. Endelig blev der uddelt præmier til de 3 bedste i hhv. herre- og damerækken. Se i øvrigt resultatlisten.

FM i golf finder i 2024 sted den 9. juni. Stedet vides endnu ikke.

Tak til udvalget, Hanne og Per, for et godt arrangeret stævne.